На основу чл. 26.и чл.28.Одлуке о јавним признањима града Врања („Службени гласник града Врања“, број 23/11-пречишћен текст и 25/14), Комисија за мандатно-имунитетска и административна питања и избор и именовање Скупштине града Врања, на седници одржаној 29. августа 2017. године, донела је

***ОДЛУКУ***

***О ДОДЕЛИ ЈАВНОГ ПРИЗНАЊА „7.СЕПТЕМБАР“-***

***-ДАН ОСЛОБОЂЕЊА ВРАЊА ОД ФАШИЗМА***

***У ДРУГОМ СВЕТСКОМ РАТУ***

**I**

ЈАВНО ПРИЗНАЊЕ „7. СЕПТЕМБАР“, у виду дипломе са новчаним износом од 50.000,00 динара, додељује се **Радету Новковићу за допринос развоју града, унапређивању и развоју локалне самоуправе.**

Раде Новковић рођен је 1958. године. Основну и средњу школу је завршио у Врању, а Правни факултет у Нишу.

У Хемијској индустрији ХИВ АД Врање почео је са радом 1987. године а 1994. изабран је за директора овог предузећа. Након формирања КЕНДЕ ФАРБЕН-БАЛКАН ДОО Врање, именован је за директора и овог привредног друштва. Ово је уједно био и један од ретких примера успешне приватизације, чиме је сачувана имовина друштва, а да није било принудних отпуштања или прекида у континуитету производње.

Раде Новковић је, заједно са својим тимом, у условима транзиције, која је на нашим просторима оставила огромне последице, конципирао јасну стратегију очувања постојећих капацитета, успео да задржи број запослених и изгради визију даљег развоја. Везивањем за италијанску мултинационалну компанију КЕНДА ФАРБЕН С.п.А., Новковић је не само очувао постојеће капацитете ХИВ АД Врање, већ је трасирао многе будуће правце развоја, чиме је решио два кључна питања сваког привредног субјекта: стабилну производњу и сигуран излазак на светско тржиште.

ХИВ АД Врање је данас највећи српски произвођач дечијих, женских и мушких доњих делова обуће, а успех је остварен и у програму наменске производње за потребе војске и полиције. Производња КЕНДЕ ФАРБЕН-БАЛКАН ДОО Врање је, од оснивања до сада, увећана за 15 пута. Овакав један привредни капацитет је својом производњом за само десет година освојио тржишта бивших југословенских република и наставио да гради стратегију изласка на тржиште многих других земаља.

Оба привредна друштва, чији је директор Раде Новковић, одговарала су на све друштвене захтеве и потребе и истовремено пружала финансијску подршку друштвеним, спортским и хуманитарним активностима.

Имајући у виду досадашњи изванредан пословни учинак Радета Новковића, руководиоца који је под специфичним и изузетно тешким околностима успео да сачува а онда и створи услове за даљу стабилну вишедеценијску производњу ХИВ АД Врање и успешно пословање КЕНДА ФАРБЕН-БАЛКАН ДОО, што је у огромној мери допринело привредном развоју града Врања, као и његово несебично залагање и помоћ у реализацији бројних активности од великог значаја за наше суграђане и просперитет Врања, Комисија за мандатно-имунитетска и административна питања и избор и именовање Скупштине града Врања је одлучила да Радету Новковићу додели јавно признање „7. септембар“.

**II**

Одлуку објавити у „Службеном гласнику града Врања“ и на званичном градском сајту.

КОМИСИЈА ЗА МАНДАТНО-ИМУНИТЕТСКА И АДМИНИСТРАТИВНА ПИТАЊА И ИЗБОР И ИМЕНОВАЊЕ СКУПШТИНЕ ГРАДА ВРАЊА

29.08.2017.године, број: 17-21/2017-10

ПРЕДСЕДНИК КОМИСИЈЕ

Мирослав Нешић